Agatha Christie 
Furtul bijuteriilor de la Grand 
Metropolitan 


— Poirot, i-am spus, o schimbare de aer ţi-ar prinde bine. 

— Crezi, mon ami? 

— Sunt sigur. 

— Ei, ei, asta înseamnă că totu-i aranjat, zâmbi el. 

— Vii? 

— Unde intenţionezi să mă duci? 

— Brighton. De fapt, un prieten din City m-a ajutat să fac o 
tranzacţie foarte bună, aşa că mă mănâncă palma să cheltui 
nişte bani, cum se spune. Cred că un sfârşit de săptămână la 
Grand Metropolitan ne-ar prinde de minune. 

— Îţi mulţumesc, primesc cu multă plăcere. Ai suflet bun că 
te gândeşti la un om bătrân. Şi un suflet bun valorează, în fond, 
tot atât de mult cât şi micile celule cenușii. Da, da, pe cel ce-ţi 
vorbeşte acum îl paşte pericolul să uite câteodată lucrul ăsta. 

Nu i-am savurat substratul. Mi se pare că Poirot e uneori 
înclinat să-mi  subestimeze capacitățile intelectuale. Dar 
bucuria sa era atât de evidentă că am lăsat la o parte 
supărarea. 

— Atunci s-a făcut, i-am zis în grabă. 

Sâmbătă seara cinam la Grand Metropolitan, în mijlocul 
unei mulţimi zgomotoase. Toată lumea, cu mic cu mare, părea 
să se fi deplasat la Brighton. Rochiile erau admirabile, 
bijuteriile - purtate uneori din dorinţa de a le etala decât din 
bun gust - erau magnifice. 

— Hâm, frumoasă privelişte, n-am ce zice! murmură Poirot. 
E un loc pentru îmbogăţiţii de peste noapte, nu-i aşa, Hastings? 

— Se prea poate. Dar să sperăm că nu toate poartă 
amprenta speculanţilor. 

Poirot privi în jur visător. 

— Când văd aşa de multe bijuterii regret că nu mi-am pus 
capul la contribuţie pentru comiterea de jafuri şi am optat 
pentru depistarea lor. Ce ocazie splendidă pentru un mare 
borfaş! Priveşte, Hastings, femeia aceea solidă de lângă 


coloană. E, cum s-ar spune, îmbrăcată de sus până jos în pietre 
preţioase. 

M-am uitat în direcţia arătată. 

— Dar e doamna Opalsen! am exclamat. 

— O cunoşti? 

— Oarecum. Soţul e un agent de schimb care s-a îmbogăţit 
de pe urma recentului boom petrolier. 

După cină ne-am întâlnit în hol cu familia Opalsen şi l-am 
prezentat pe Poirot. Am stat de vorbă câteva minute şi am 
servit cafeaua împreună. 

Poirot şi-a exprimat admiraţia faţă de unele dintre cele mai 
scumpe pietre preţioase etalate pe decolteul generos al 
doamnei şi aceasta s-a înviorat de îndată. 

— Este hobby-ul meu de căpătâi, domnule Poirot. Pur şi 
simplu ador bijuteriile. Ed îmi cunoaşte slăbiciunea şi, ori de 
câte ori afacerile îi merg bine, îmi aduce ceva nou. Vă 
interesează nestematele? 

— Am avut mult de-a face cu ele, madame. Profesiunea mi-a 
permis să cunosc unele dintre cele mai faimoase bijuterii din 
lume. 

A continuat să povestească, folosind discret pseudonime, 
odiseea bijuteriilor de valoare istorică ale unei case domnitoare 
şi doamna Opalsen l-a ascultat cu răsuflarea tăiată. 

— Ei, acum! exclamă ea, când Poirot termină. Parcă ar fi ca 
într-o piesă! Ştiţi, am nişte perle care au povestea lor. Se pare 
că este considerat unul dintre cele mai rafinate coliere din lume 
- perlele sunt atât de frumos potrivite şi de o culoare perfectă. 
Trebuie neapărat să urc să le aduc! 

— O, doamnă, protestă Poirot. Sunteţi prea amabilă, vă rog 
nu vă deranjaţi! 

— Dar vreau să vi-l arăt. 

Doamna cea planturoasă îşi croi urgent drum spre lift. 
Soţul, care vorbea cu mine, îl privi întrebător pe Poirot. 

— Doamna, soţia dumneavoastră, este aşa de amabilă încât 
a insistat să-mi arate şiragul de perle. 

— A, perlele! Opalsen zâmbi în felul lui satisfăcut. Da, 
merită văzute. M-au costat o avere. Sunt bani bine plasați; i-aş 
putea recupera de pe ele oricând... poate chiar cu un câştig. Aş 
mai cumpăra, dacă lucrurile merg bine ca acum. E al dracului 
de greu să faci rost de bani în City. Şi cu infernala asta de taxă 


pe profit! Trăncănea, înfundându-se în termeni tehnici pe care 
nu-i pricepeam. 

A fost întrerupt de un băiat de la hotel care se apropie şi-i 
şopti ceva la ureche. 

— Poftim? Ce? Vin imediat! Nu i s-a făcut rău, nu? Scuzaţi- 
mă, domnilor! 

Plecă în grabă. Poirot se rezemă de spetează şi-şi aprinse o 
țigară mică rusească. Apoi, cu grijă, meticulos, aranjă ceştile 
goale de cafea în şir şi zâmbi radios. 

Minutele treceau. Soții Opalsen nu s-au întors. 

— Curios, am remarcat, în cele din urmă. Mă întreb dacă 
mai vin. 

Poirot îşi urmărea rotocoalele de fum şi spuse melancolic: 

— Nu se mai întorc. 

— De ce? 

— Deoarece, prietene, s-a întâmplat ceva. 

— Ce anume? De unde ştii? 

Zâmbea. 

— Acum câteva minute, directorul a ieşit precipitat din birou 
şi a fugit sus. Era foarte agitat. Liftierul discută aprins cu unul 
dintre camerişti. Beculeţul liftului s-a aprins de trei ori, dar lui 
nu-i pasă. În al treilea rând, chiar şi ospătarii sunt distrait şi ca 
să faci un chelner distrait... Poirot dădu din cap cu aerul că ar fi 
sfârşitul lumii. Afacerea trebuie să fie extrem de gravă. Exact 
cum mi-am închipuit! A sosit şi poliţia! 

Doi bărbaţi tocmai intraseră în hotel - unul în uniformă, 
celălalt în haine civile. I se adresară unui camerist, care i-a 
condus imediat sus. După câteva minute, acelaşi băiat apăru şi 
se apropie de masa noastră. 

— Cu omagiile domnului Opalsen, aţi binevoi să urcați? 

Poirot sări sprinten în picioare. S-ar fi zis că aştepta să fie 
chemat. L-am urmat urgent. 

Camerele familiei Opalsen se aflau la primul etaj. 
Cameristul bătu la uşă, se retrase şi noi am răspuns invitaţiei: 
„Intră!” Ni s-a înfăţişat o scenă stranie. Camera era dormitorul 
doamnei Opalsen şi în mijlocul acestuia, prăbuşită într-un 
fotoliu, se afla ea însăşi plângând cu sughiţuri. Aveai ce vedea: 
lacrimile îşi făceau vaduri adânci prin stratul de pudră cu care 
tenul ei era literalmente tapetat. Domnul Opalsen patrula 
furios. Cei doi tipi de la poliţie rămăseseră în centrul încăperii, 


unul cu un carneţel în mână. O cameristă, înfricoşată de 
moarte, stătea lipită de şemineu şi, în partea cealaltă a odăii, o 
franţuzoaică, evident servitoarea doamnei Opalsen, plângea şi- 
şi frângea mâinile, trădând tot atâta supărare cât şi stăpâna. 

În acest infern, Poirot păşi calm şi surâzător. De îndată, cu o 
agilitate surprinzătoare pentru masivitatea ei, doamna Opalsen 
îi sări în întâmpinare. 

— Ei acum! Ed poate spune ce vrea, dar eu mă încred în 
noroc, pe cuvânt! Aşa a fost scris: să vă întâlnesc exact în seara 
asta şi sunt convinsă că, dacă dumneavoastră nu-mi puteţi găsi 
perlele, atunci nimeni altcineva nu va fi în stare. 

— Vă rog să vă liniştiţi, madame. Poirot îi mângâia mâna, 
încercând să-i aline durerea. Fiţi sigură că totul se va termina 
cu bine. Hercule Poirot vă va ajuta! 

Domnul Opalsen i se adresă inspectorului de poliţie: 

— Aveţi ceva de obiectat dacă... apelez la acest domn? 

— Nici vorbă, sir, răspunse cel în civil, cu o indiferenţă 
totală. Poate că acum doamna se simte mai bine şi ne va pune 
la curent cu cele întâmplate. 

Doamna Opalsen se uită neajutorată la Poirot care o 
conduse înapoi la fotoliu. 

— Aşezaţi-vă, madame, şi povestiţi-ne toată afacerea, fără să 
vă agitaţi! 

Îndemnată astfel, doamna Opalsen se şterse la ochi, 
alintându-se, şi începu: 

— Am urcat după cină să iau perlele şi să i le duc domnului 
Poirot aici de faţă să le vadă. Camerista şi Celestine erau, ca de 
obicei, amândouă în cameră... 

—  Scuzaţi-mă, madame, dar ce înţelegeţi prin „ca de 
obicei”? 

Dădu explicaţii domnul Opalsen: 

— Am stabilit drept regulă ca nimeni să nu intre în camera 
asta decât în prezenţa Celestinei, servitoarea. Camerista face 
ordine dimineaţa şi Celestine e de faţă şi mai vine după cină 
pentru a pregăti paturile, în aceleaşi condiţii, altfel nu pătrunde 
niciodată aici. 

— Aşa cum vă spuneam, continuă doamna Opalsen, am 
urcat. M-am dus la sertarul de-acolo - arătă spre sertarul de jos 
din dreapta a mesei de toaletă - mi-am scos caseta cu bijuterii 
şi am descuiat-o. Părea neatinsă... dar perlele dispăruseră! 


Inspectorul nota conştiincios. 

— Când le-aţi văzut ultima oară? întrebă el. 

— Erau înăuntru când m-am dus la cină. 

— Sunteţi sigură? 

— Absolut. Nu mă hotărâsem dacă să le pun sau nu, dar, în 
cele din urmă, am optat pentru smaralde şi le-am aşezat la loc 
în casetă. 

— Cine a încuiat caseta? 

— Eu. Port cheiţa pe un lanţ de la gât. O scoase şi ne-o 
arătă. 

Inspectorul o examină şi ridică din umeri. 

— Hoţul ar fi putut avea un duplicat al cheii. Un fleac! 
Încuietoarea e destul de simplă. Ce aţi făcut după ce aţi închis 
caseta? 

— Am pus-o la loc, în sertarul de jos, acolo unde o ţin 
întotdeauna. 

— Aţi lăsat sertarul deschis? 

— Da, femeia mea rămâne în cameră până urc, aşa că nu-i 
nevoie să-l încui. 

Inspectorul se încruntă. 

— Să înţeleg că bijuteriile erau acolo când v-aţi dus la cină 
şi că, în tot acest răstimp, servitoarea nu a părăsit camera? 

Deodată, ca şi cum abia atunci realiza situaţia disperată în 
care se afla, Célestine scoase un țipăt şi se îndreptă spre 
Poirot, turuindu-i într-o franceză incoerentă. 

Insinuarea era infamă! Cum să fie ea suspectată că şi-a 
jefuit stăpâna? Cei de la poliţie erau de o stupiditate 
incredibilă! Dar monsieur care era francez... 

— Belgian, o corectă Poirot, dar Celestine nu-i dădu nici o 
atenţie. 

Monsieur nu o să permită să fie acuzată pe nedrept, în 
vreme ce camerista aia nenorocită va scăpa basma curată. O 
antipatizase de la început - individa aia roşie la faţă, cu tupeu, 
o hoaţă înnăscută. Spusese de la început că nu i se pare 
cinstită. Şi o supraveghease îndeaproape, ori de câte ori 
deretica prin camera doamnei! Idioţii ăia de poliţişti să facă 
bine s-o percheziţioneze şi n-ar fi de mirare dacă ar găsi perlele 
la ea! 


Deşi Célestine turuise într-o franceză virulentă, din 
mulţimea de gesturi pe care le făcea, camerista a dedus parţial 
că o incrimina. Se înroşi de furie. 

— Dacă străina susţine că eu am luat perlele, atunci minte, 
declară ea cu aprindere. Nici măcar nu le-am văzut. 

— Căutaţi-le la ea! strigă cealaltă. Le veţi găsi, aşa cum vă 
spun! 

— Auzi, eşti o mincinoasă, spuse camerista, îndreptându-se 
spre ea. Tu le-ai furat şi vrei să dai vina pe mine! Eu am fost în 
cameră doar trei minute până să vină doamna sus, pe când tu 
stai aici tot timpul, ca o pisică la pândă. 

Inspectorul se uită întrebător spre Celestine: 

— E adevărat? N-aţi părăsit camera deloc? 

- De fapt n-am lăsat-o singură, recunoscu supărată aceasta, 
doar m-am dus până-n camera mea, pe uşa de aici, de două ori, 
o dată după un mosorel de aţă, a doua oară, după foarfecă. 
Atunci trebuie s-o fi făcut! 

— N-ai ieşit nici o clipă, o contrazise camerista furioasă. Ai 
dat o fugă până alături şi hop, înapoi. M-aş bucura să mă 
percheziţioneze poliţia. Nu mi-e teamă! 

în momentul acesta se auzi o bătaie în uşă. Se duse 
inspectorul şi se lumină la faţă, când văzu cine era. 

— Aţi sosit la timp! Am trimis după una dintre femeile de la 
noi, care te poate percheziţiona şi iat-o! Dacă nu vă supăraţi, 
treceţi în camera de-alături! 

Se uită după camerista care trecu pragul, dând sfidător din 
cap, cu femeia după ea. 

Franţuzoaica se aruncase pe un scaun şi plângea. Poirot 
privea camera, a cărei schiţă am desenat-o: 

— Unde dă uşa asta? întrebă el, arătând spre cea de lângă 
fereastră. 

— În camera de alături, cred, spuse inspectorul, are oricum 
zăvorul tras pe partea asta. 

Poirot se duse la ea, o încercă, trase zăvorul, apoi îl închise 
la loc. 

— E un zăvor şi pe partea cealaltă, remarcă el. Deci, asta o 
scoate din cauză. 

Se îndreptă spre ferestre, examinându-le pe rând. 

— Iar nimic. N-are nici măcar balcon. 

— Chiar dacă ar fi fost, spuse impacientat inspectorul nu 
ştiu la ce ne-ar fi folosit, dacă servitoarea n-a ieşit deloc din 
cameră. 

— Évidemment, răspunse netulburat Poirot. Aşa cum a spus 
mademoiselle, ea n-a părăsit camera... 

A fost întrerupt de revenirea cameristei şi a femeii de la 
poliţie: 

— Nimic, anunţă aceasta laconic. 

— Bineînțeles că nu, spuse mândră camerista. Şi 
franţuzoaicei ăsteia ar trebui să-i fie ruşine că acuză o fată 
cinstită. 

— Hai, hai, fetiţo, e-n regulă, spuse inspectorul, deschizând 
uşa. Nimeni nu te suspectează. Poţi să pleci să-ţi vezi de 
treabă! 

Camerista se retrase nu prea bucuroasă: 


— O percheziţionaţi şi pe ea? întrebă, arătând spre 
Celestine. 

— Da, da! închise uşa şi răsuci cheia în broască. 

Célestine se duse şi ea cu însoţitoarea în camera de alături. 
După câteva minute se înapoiară. Nu se găsise nimic asupra ei. 

Inspectorul deveni şi mai grav. 

— Mă tem că n-am încotro, trebuie să vă cer să mă însoţiţi, 
domnişoară. Se adresă doamnei Opalsen. Îmi pare rău, 
doamnă, dar toate faptele o incriminează. Dacă nu le are 
asupra sa, atunci sunt ascunse undeva, în cameră. 

Célestine scoase un țipăt ascuţit şi se agăţă de braţul lui 
Poirot. Acesta se aplecă şi-i şopti fetei ceva la ureche, îl privi 
plină de neîncredere. 

— Si, si, mon enfant - te asigur că e mai bine să nu te opui. 
Apoi se întoarse spre inspector. Permiteţi, monsieur? O mică 
experienţă... numai pentru pura mea curiozitate. 

— Depinde despre ce este vorba, răspunse ofiţerul de 
poliţie, nu prea încântat. 

Poirot i se adresă din nou Celestinei: 

— Ne-aţi spus că v-aţi dus în camera proprie să luaţi un 
mosorel de aţă. Unde era? 

— Pe scrin, monsieur. 

— Şi foarfeca? 

— Tot acolo. 

— V-ar deranja, mademoiselle, să repetaţi aceste două 
acţiuni? Ziceţi că stăteaţi aici cu lucrul de mână, aşa-i? 

Celestine se aşeză şi apoi, la un semn al lui Poirot, se ridică, 
trecu în camera învecinată, apucă un obiect de pe scrin şi se 
întoarse. 

Poirot i-a urmărit mişcările şi, în acelaşi timp, şi-a consultat 
ceasul său cât o ridiche mare. 

— Încă o dată, vă rog, mademoiselle! 

După a doua încercare, îşi notă ceva în carneţel şi-şi puse 
ceasul în buzunar. 

— Mulţumesc, mademoiselle. Şi dumneavoastră, monsieur - 
se înclină spre inspector - pentru bunăvoință. 

Inspectorul păru oarecum mişcat de această politeţe 
exagerată. Celestine plecă plângând amarnic, însoţită de cea 
care o percheziţionase şi de bărbatul îmbrăcat civil. 


Apoi, cerându-i scuze doamnei Opalsen, inspectorul se 
apucă de treabă, răscolind camera. Trase sertarele, deschise 
şifonierul, dădu patul peste cap, cercetă toată duşumeaua. 
Domnul Opalsen îl privea sceptic. 

— Chiar credeţi că o să le găsiţi? 

— Da, domnule. E logic. Nu a avut timp să le scoată din 
odaie. Faptul că stăpâna a descoperit aşa de repede lipsa lor i-a 
dejucat planurile. Da, trebuie să fie neapărat aici. Una dintre 
fete trebuie să le fi ascuns... şi e puţin probabil s-o fi făcut 
camerista. 

— Mai mult decât improbabil... e imposibil! spuse Poirot 
liniştit. 

— Poftim? întrebă inspectorul. 

Poirot zâmbi modest. 

— O să vă demonstrez. Hastings, prietene, ţine ceasul meu... 
cu grijă. Este o amintire de familie! Tocmai am cronometrat-o 
pe mademoiselle - prima dată, a lipsit douăsprezece secunde 
din cameră, a doua oară, cincisprezece. Acum luaţi aminte la 
ceea ce am să fac! Doamnă, aveţi bunătatea să-mi daţi cheia de 
la casetă? Mulţumesc! Prietenul meu, Hastings, va fi aşa de 
amabil să spună: „Porneşte!” 

— Porneşte! 

Cu o iuţeală aproape de necrezut, Poirot trase sertarul de la 
masa de toaletă, scoase caseta cu bijuterii, introduse cheia, o 
deschise, alese o bijuterie, puse capacul, o închise şi o aşeză în 
sertar pe care-l împinse la loc. Se mişcase ca argintul viu. 

— Ei bine, mon ami? mă întrebă gâfâind. 

— Patruzeci şi şase de secunde, răspunsei. 

— Vedeţi? se uită, în jur, la toţi. Camerista nu ar fi avut timp 
nici măcar să sustragă colierul, dar să-l mai şi ascundă. 

— Atunci, vina cade asupra servitoarei, conchise inspectorul 
cu satisfacţie şi îşi reluă căutările. Trecu în odaia învecinată. 

Poirot stătea pe gânduri încruntat. Deodată, i se adresă 
domnului Opalsen: 

— Colierul era, fără îndoială, asigurat! 

Domnul Opalsen se arătă uşor surprins. 

— Da, spuse ezitând, aşa e! 

— Dar ce contează? interveni doamna Opalsen, înlăcrimată. 
Vreau înapoi colierul meu. Este un unicat. Banii n-au aceeaşi 
valoare. 


— Vă înţeleg, madame, o linişti Poirot. Vă înţeleg cum nu se 
poate de bine. Pentru o femeie, sentimentul e totul, nu-i aşa? 
Dar, monsieur, care nu e de o sensibilitate atât de profundă, va 
găsi, fără doar şi poate, o oarecare consolare în banii de pe 
asigurare. 

— Evident, evident, rosti domnul Opalsen, nu prea sigur de 
sine. Şi totuşi... 

A fost întrerupt de. strigătul de triumf al inspectorului. 
Acesta apăru bălăbănind ceva între degete. 

Cu o exclamaţie de fericire, doamna Opalsen se ridică din 
fotoliu. Era o cu totul altă femeie. 

— O, o, colierul meu! 

ÎI strânse la piept cu amândouă mâinile. Ne-am adunat în 
jurul ei. 

— Unde a fost? întrebă Opalsen. 

— În patul servitoarei. Printre arcurile dormezei. Le-a furat 
şi le-a ascuns acolo, înainte de sosirea cameristei. 

— Îmi permiteţi, madame? o rugă blând Poirot. Luă colierul, 
îl examină îndeaproape, apoi i-l returnă cu o înclinare a 
capului. 

— Mă tem, doamnă, că va trebui să-l lăsaţi în custodia 
noastră, deocamdată, spuse inspectorul. Avem nevoie de el 
pentru inculparea împricinatei. Vă va fi returnat cât de curând 
posibil. 

Domnul Opalsen se încruntă. 

— E necesar? 

— Mă tem că da, domnule, e doar o formalitate. 

— N-are decât să-l ia, Ed! strigă soţia. E mai în siguranţă la 
ei. N-aş mai putea închide un ochi, gândindu-mă că cineva 
încearcă să pună mâna pe el. Nenorocita aia de fată! Nu m-aş fi 
aşteptat niciodată la aşa ceva din partea ei! 

— Lasă, lasă, dragă, nu te ambala aşa! 

Am simţit o uşoară apăsare pe braţul meu. Era Poirot. 

— Putem să ne retragem, prietene? Nu mai e nevoie de 
serviciile noastre. 

Totuşi, când ne-am trezit afară, ezită şi apoi, spre marea 
mea surpriză, remarcă: 

— Tare aş vrea să văd camera de-alături. 

Uşa era deschisă, aşa că am intrat. Camera era mare, 
pentru două persoane, neocupată. Praf se vedea pretutindeni şi 


susceptibilul meu prieten făcu o grimasă, când desenă cu 
degetul un pătrat în praful de pe masa de lângă fereastră. 

— Serviciul lasă de dorit, observă el sec. 

Se uita pe fereastră pierdut în gânduri şi părea cufundat 
într-o adâncă retrospectivă. 

— Ei? l-am întrebat nerăbdător. De ce am intrat aici? 

Tresări. 

— Je vous demande pardon, mon ami Doream să văd dacă 
uşa era într-adevăr zăvorâtă şi pe partea asta. 

— Bine, am zis, inspectând uşa care comunica cu camera 
din care tocmai ieşiserăm, dar e zăvorâtă! 

Poirot dădu din cap. Încă se mai gândea. 

— Oricum, am continuat, ce mai contează? Cazul a fost 
elucidat. Aş fi vrut să ai şansa de a te distinge prin ceva. Dara 
fost un caz pe care nici idiotul ăla îngâmfat de inspector nu-l 
putea rata. 

Poirot clătină din cap. 

— Prietene, cazul nu e elucidat şi nu va fi până când nu 
aflăm cine a furat perlele. 

— Dar servitoarea le-a furat! 

— De ce susţii asta? 

— Dar... am bolborosit eu, au fost găsite... de fapt, în 
dormeza ei. 

— Ta, ta, ta! făcu Poirot nemulţumit. Alea nu erau perle! 

— Poftim? 

— Imitaţii, mon ami. 

Mi se tăie răsuflarea. Poirot zâmbea cu condescendenţă. 

— Dragul nostru inspector nu se pricepe, evident, deloc la 
bijuterii. Dar curând o să fie o mare harababură! 

— Haide! am strigat, trăgându-l de braţ. 

— Unde? 

— Trebuie să spunem de îndată familiei Opalsen. 

— Nu cred. 

— Dar biata femeie... 

— Eh bien, biata aia femeie, cum îi spui tu, va dormi mai 
bine la noapte, crezând că bijuteriile ei se află în siguranţă. 

— Dar hoţul poate să fugă cu ele! 

— De obicei, prietene, vorbeşti fără să te gândeşti. De unde 
ştii că perlele pe care doamna Opalsen le-a închis cu atâta 


grijă, înainte de cină, nu erau cele false şi că jaful nu s-a 
petrecut mult mai demult? 

— Ei! am exclamat consternat. 

— Da, da! făcu Poirot, radiind de plăcere. O luăm de la 
capăt! 

Părăsi camera, se opri o clipă ca să se hotărască şi se 
îndreptă spre capătul coridorului, rămânând în dreptul 
încăperii, unde se strângeau cameristele şi cameriştii de la 
etajul respectiv. Camerista cu care avusesem de-a face părea 
să fi ajuns centrul atenţiei, povestind ce păţise unor persoane 
care-i ţineau partea. Se opri în mijlocul unei fraze. Poirot se 
înclină cu obişnuita-i politeţe. 

— Scuzaţi că vă deranjez, dar v-aş rămâne îndatorat, dacă 
mi-aţi deschide uşa de la camera domnului Opalsen. 

Femeia se ridică binevoitoare şi ne întoarserăm pe coridor. 
Camera domnului Opalsen se afla pe partea opusă, faţă în faţă 
cu cea a soţiei. Camerista o descuie cu cheia de serviciu şi 
intrarăm. 

Când voi să plece, Poirot o reţinu: 

— Un moment, ai văzut printre obiectele domnului Opalsen 
un cartonaş ca acesta? 

Scoase unul alb, simplu, cam lucios şi puţin obişnuit ca 
înfăţişare. Femeia îl luă şi-l cercetă cu grijă. 

— Nu, domnule, nu cred. Dar, de fapt, cameristul are mai 
mult de-a face cu odăile domnilor. 

— Da, înţeleg, mulţumesc. 

Poirot îşi luă cartonaşul, femeia plecă şi el stătu o clipă pe 
gânduri. Apoi dădu scurt din cap. 

— Te rog, Hastings, sună de trei ori pentru camerist. 

L-am ascultat, mort de curiozitate. Intre timp, Poirot 
deşertase coşul de hârtii pe duşumea şi-i cerceta conţinutul. 

Apăru un camerist. Poirot îl întrebă acelaşi lucru, 
înmânându-i cartonaşul pentru a-l examina. Primi acelaşi 
răspuns. Nu văzuse niciodată aşa ceva printre obiectele 
personale ale domnului Opalsen. Poirot îi mulţumi şi acesta se 
retrase cu greutate, cu ochii aţintiţi la coşul deşertat şi la 
gunoaiele de pe jos. Nu mai auzi remarca rostită pe un ton 
meditativ de Poirot, care netezea hârtiile mototolite: 

— Colierul era asigurat pentru o sumă enormă... 

— Poirot, am exclamat, înţeleg... 


— Nu înţelegi nimic, amice, mi-o reteză scurt. Ca de obicei, 
absolut nimic! Incredibil... dar iată! Să ne întoarcem în 
camerele noastre! 

Am făcut întocmai, în tăcere. Odată ajunşi, spre uimirea 
mea, Poirot se schimbă de urgenţă. 

— La noapte mă duc la Londra, îmi explică. Este neapărat 
necesar. 

— Chiar aşa? 

— Absolut! Munca adevărată, cea a creierului (ah, celulele 
alea mici cenuşii formidabile!), am dus-o la bun sfârşit. Am 
nevoie de confirmare. O s-o găsesc! Imposibil să-l păcăleşte pe 
Hercule Poirot! 

— O s-o zbârceşti într-o zi! i-am zis, cam dezgustat de atâta 
vanitate. 

— Te rog nu te supăra, mon ami, mă bazez pe tine să-mi faci 
un serviciu... din prietenie. 

— Desigur, am consimţit imediat, cam jenat de aerul meu 
morocănos. Despre ce e vorba? 

— Mâneca hainei pe care am scos-o... eşti bun s-o perii? 
Vezi, nişte praf s-a depus pe ea. Fără îndoială ai văzut cum mi- 
am trecut degetul pe marginea sertarului de la masa de 
toaletă? 

— Nu, n-am văzut! 

— Ar trebui să-mi observi toate mişcările, prietene. Aşa, m- 
am murdărit de praf pe deget şi, fiind puţin cam surescitat, mi 
s-a luat şi pe mânecă - o scăpare de neiertat... o abatere de la 
toate principiile mele. 

— De ce praf tot vorbeşti? l-am întrebat, prea puţin 
interesat de principiile lui Poirot. 

— Nu e otrava familiei Borgia, replică Poirot, făcând cu 
ochiul. Simt cum imaginaţia ta îşi ia zborul. Nu, aş zice că e 
piatră de Briançon. 

— Piatră de Briançon? 

— Da, dulgherii o folosesc pentru ca sertarele să se tragă 
lin. 

Am râs. 

— Păcătosule! Credeam că te ocupi cu ceva palpitant. 

— Au revoir, prietene. Am şters-o! Pa! 

Inchise uşa. Zâmbind, pe jumătate amuzat, pe jumătate 
serios, i-am luat haina şi peria. 


A doua zi de dimineaţă, neprimind nici o veste de la Poirot, 
m-am dus să mă plimb, m-am întâlnit cu nişte vechi prieteni şi 
am luat prânzul cu ei la hotel. După-amiază, am plecat cu 
maşina. O pană de cauciuc a făcut să întârziem, aşa că era 
trecut de ora opt, când m-am întors la Grand Metropolitan. 

Primul de care am dat a fost Poirot, care arăta şi mai mic ca 
de obicei, strivit între Opalseni, dar radiind de satisfacţie. 

— Mon ami Hastings! strigă şi se repezi să-mi iasă în 
întâmpinare. Îmbrăţişează-mă, prietene, totul a mers de 
minune! 

Din fericire, îmbrăţişarea a fost doar de formă - de nimic nu 
poţi fi sigur cu Poirot. 

— Vrei să spui... am început. 

— Extraordinar, cum îţi zic! se avântă doamna Opalsen, 
zâmbind cu toate rotunjimile feţei sale. Nu ţi-am spus eu, Ed, 
că dacă el nu-mi găseşte perlele, atunci nimeni altcineva nu e 
în stare? 

— Aşa e, dragă, aşa e! Ai avut dreptate! 

M-am uitat, fără să pricep o iotă, la Poirot şi el mă lămuri: 

— Prietenul meu Hastings e cu totul dezorientat. Ia loc şi 
am să-ţi povestesc toată afacerea, care s-a sfârşit într-un mod 
cu totul fericit. 

— S-a sfârşit? 

— Bineînţeles. Au fost arestaţi. 

— Cine? 

— Camerista şi cameristul, parbleu! Nu bănuiai? Nici după 
ce am făcut aluzie la piatra de Briançon? 

— Ai spus că tâmplarii o folosesc. 

— Sigur că da... pentru ca sertarele să se deschidă ca unse. 
Cineva a dorit ca sertarul să iasă şi să intre fără zgomot. Cine 
putea fi? Clar că numai camerista. Planul a fost atât de ingenios 
încât n-a bătut deloc la ochi... nici chiar lui Hercule Poirot. 

Ascultaţi, cum s-au petrecut lucrurile. Cameristul aştepta în 
odaia de alături. Franţuzoaica părăseşte camera. lute ca 
argintul viu, camerista deschide sertarul, scoate caseta cu 
bijuterii şi, trăgând zăvorul i-o dă celui din încăperea alăturată. 
Acesta o deschide liniştit cu dublura cheii pe care şi-a făcut-o 
singur, extrage colierul şi aşteaptă alt prilej. Celestine iese din 
nou şi... pst!... Într-o secundă, caseta e înapoiată şi pusă la 
locul ei în sertar. 


Doamna soseşte, descoperă furtul. Camerista cere să fie 
percheziţionată cu un aer cât se poate de indignat şi părăseşte 
apartamentul, fără ca vreo bănuială să planeze asupra ei. 
Imitaţia de colier, de care făcuseră rost, fusese ascunsă în patul 
franţuzoaicei, în dimineaţa aceea, de către cameristă... o 
lovitură de maestru, ca! 

— Dar pentru ce te-ai dus la Londra? 

— Îţi aduci aminte de cartonaş? 

— Da, m-am mirat... şi încă mă mir. Mă gândeam... 

Am ezitat din delicateţe, uitându-mă la domnul Opalsen. 
Poirot râse din toată inima. 

— Une blague! Pentru a-l prinde pe camerist. Cartonaşul 
avea o suprafaţă special pregătită pentru... luat amprente. M- 
am dus direct la Scotland Yard, am întrebat de vechiul nostru 
prieten, inspectorul Japp, şi i-am expus toate faptele. Cum mă 
aşteptam, amprentele s-au dovedit a fi ale unor hoţi de bijuterii 
bine cunoscuţi, care erau “wanted” de mai multă vreme. Japp 
m-a însoţit aici, i-a arestat şi colierul descoperit la camerist. Un 
duo inteligent, dar fără metodă. Doar nu ţi-am spus, Hastings, 
de vreo treizeci şi şase de ori, că fără metodă... 

— Numai de treizeci şi şase de ori? l-am întrerupt. Dar 
unde n-au dat dovadă de „metodă”? 

— Mon ami, e un plan bun să pretinzi că eşti cameristă sau 
camerist... dar nu trebuie să-ţi neglijezi obligaţiile de serviciu. 
N-au şters praful într-o cameră neocupată şi, de aceea, atunci 
când omul a aşezat caseta de bijuterii pe măsuţa de lângă uşa 
care comunica cu încăperea doamnei, aceasta a lăsat o urmă 
pătrată... 

— Îmi amintesc! am exclamat. 

— Mai înainte nu eram convins. Atunci... am ştiut! 

S-a aşternut tăcerea. 

— Mi-am recăpătat perlele, rosti doamna Opalsen, în genul 
unui cor grecesc. 

— Da, am zis, mi s-a făcut foame. 

Poirot m-a însoţit. 

— Ți s-ar cuveni toate onorurile ţie, i-am sugerat. 

— Pas du tout, răspunse liniştit Poirot. Japp şi inspectorul 
local îşi vor împărţi laurii. Dar... se bătu pe buzunar... am un 
cec de la domnul Opalsen şi, ce spui prietene? Weekendul ăsta 


nu s-a desfăşurat conform planului. Ce-ai zice să mai venim 
aici, săptămâna viitoare... pe cheltuiala mea, de data aceasta? 


Sfârşit 


